CELEX: 52021PC0230
Language: el
Date: 2021-05-10
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στο Συμβούλιο Σύνδεσης που συστάθηκε από την ευρωμεσογειακή συμφωνία σύνδεσης, της 22ας Απριλίου 2002, μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.5.2021
            COM(2021) 230 final
            2021/0117(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στο Συμβούλιο Σύνδεσης που συστάθηκε από την ευρωμεσογειακή συμφωνία σύνδεσης, της 22ας Απριλίου 2002, μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί, εξ ονόματος της Ένωσης, στο Συμβούλιο Σύνδεσης ΕΕ-Αλγερίας, ενόψει της προβλεπόμενης έκδοσης απόφασης για την επίλυση διαφοράς μεταξύ των μερών της συμφωνίας σύνδεσης.
            
            
               2.Πλαίσιο της πρότασης
            
            
               Η πρόταση αφορά την ευρωμεσογειακή συμφωνία σύνδεσης, της 22ας Απριλίου 2002, μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου (στο εξής: συμφωνία σύνδεσης). Η συμφωνία τέθηκε σε ισχύ την 1η Σεπτεμβρίου 2005.
            
            
               Το Συμβούλιο Σύνδεσης συστάθηκε με το άρθρο 92 πρώτο εδάφιο της συμφωνίας σύνδεσης ως το ανώτατο όργανο διαχείρισης της εν λόγω συμφωνίας. Το Συμβούλιο Σύνδεσης είναι αρμόδιο για την εξέταση σημαντικών ζητημάτων που ανακύπτουν στο πλαίσιο της συμφωνίας σύνδεσης και κάθε άλλου διμερούς ή διεθνούς ζητήματος κοινού ενδιαφέροντος.
            
            
               Εξάλλου, το άρθρο 100 παράγραφος 2 της συμφωνίας σύνδεσης προβλέπει ότι το Συμβούλιο Σύνδεσης μπορεί να επιλύει κάθε διαφορά που άγεται ενώπιόν του από συμβαλλόμενο μέρος, δυνάμει του άρθρου 100 παράγραφος 1 της συμφωνίας σύνδεσης, λαμβάνοντας απόφαση.
            
            
               Σκοπός της προβλεπόμενης απόφασης είναι η επίλυση της διαφοράς που παραπέμφθηκε στο Συμβούλιο Σύνδεσης από την Ευρωπαϊκή Ένωση στις 24 Ιουνίου 2020.
            
            
               Η απόφαση αναμένεται να εκδοθεί το συντομότερο δυνατόν με γραπτή διαδικασία, το αργότερο κατά την επόμενη σύνοδο του Συμβουλίου Σύνδεσης.
            
            
               Η προβλεπόμενη απόφαση θα καταστεί δεσμευτική για τα μέρη, σύμφωνα με το άρθρο 94 δεύτερο εδάφιο και το άρθρο 100 παράγραφος 3 της συμφωνίας σύνδεσης. 
            
            
               3.Θέση που πρέπει να ληφθεί εξ ονόματος της Ένωσης
            
            
               Στις 24 Ιουνίου 2020 η Ευρωπαϊκή Ένωση, με ρηματική διακοίνωση της Ευρωπαϊκής Επιτροπής (Γενική Διεύθυνση Εμπορίου), παρέπεμψε στο Συμβούλιο Σύνδεσης διαφορά σχετικά με την ερμηνεία και την εφαρμογή της συμφωνίας σύνδεσης μεταξύ της Ευρωπαϊκής Ένωσης και της Αλγερίας.
            
            
               Η εν λόγω διαφορά ανέκυψε το 2015, όταν η Αλγερία άρχισε να εισάγει σειρά εμποδίων στις διμερείς εμπορικές συναλλαγές με την ΕΕ. Τον Μάιο του 2018, λόγω των εμπορικών προβλημάτων που προέκυψαν από τα επιβληθέντα μέτρα, το Συμβούλιο Σύνδεσης, με κοινή δήλωση, κάλεσε τα μέρη να εξεύρουν λύσεις το συντομότερο δυνατόν. Προς τον σκοπό αυτόν, το 2018, συστάθηκε ομάδα εργασίας υψηλού επιπέδου, η οποία συνεδρίασε τέσσερις φορές.
            
            
               Παρά τις επανειλημμένες παρεμβάσεις υψηλού επιπέδου και τις στοχευμένες πολιτικές προσπάθειες της ΕΕ, η διαφορά παραμένει ανεπίλυτη. Ως εκ τούτου, κατέστη αναγκαίο να παραπεμφθεί επισήμως το ζήτημα στο Συμβούλιο Σύνδεσης προκειμένου να επιλυθεί η εν λόγω διαφορά σύμφωνα με το άρθρο 100 της συμφωνίας σύνδεσης. 
            
            
               Η διαφορά σχετικά με την εφαρμογή και την ερμηνεία της συμφωνίας σύνδεσης αφορά ιδίως τα μέτρα που επέβαλε η Αλγερία και τα οποία περιγράφονται κατωτέρω.
            
            
               α)Στις 7 Ιανουαρίου 2018 η Αλγερία εξέδωσε το εκτελεστικό διάταγμα υπ’ αριθ. 18-02, το οποίο προβλέπει την απαγόρευση εισαγωγής ορισμένων προϊόντων. Ο κατάλογος των σχετικών προϊόντων τροποποιήθηκε στη συνέχεια αρκετές φορές, πιο πρόσφατα στις 27 Ιανουαρίου 2019 με το εκτελεστικό διάταγμα υπ’ αριθ. 19-12, και περιλαμβάνει επί του παρόντος τα αυτοκίνητα και τα επιβατικά οχήματα που κατατάσσονται στις δασμολογικές κλάσεις 87.01 έως 87.05. Το μέτρο αυτό φαίνεται ασυμβίβαστο, μεταξύ άλλων, με το άρθρο 17 της συμφωνίας σύνδεσης, δεδομένου ότι επιβάλλει νέους ποσοτικούς περιορισμούς στις εισαγωγές εμπορευμάτων στην Αλγερία ή μέτρα ισοδύναμου αποτελέσματος.
            
            
               β)Στις 11 Ιουλίου 2018 η Αλγερία εξέδωσε τον νόμο υπ’ αριθ. 18-13 περί συμπληρωματικού δημοσιονομικού νόμου για το 2018, με τον οποίο θεσπίστηκε πρόσθετος τελωνιακός δασμός, ο λεγόμενος «προσωρινός πρόσθετος δασμός διασφάλισης». Στις 25 Σεπτεμβρίου 2018 η Αλγερία εξέδωσε το εκτελεστικό διάταγμα υπ’ αριθ. 18-230 για τη θέσπιση λεπτομερών κανόνων για την κατάρτιση και τον καθορισμό του καταλόγου των εμπορευμάτων που υπόκεινται στον προσωρινό πρόσθετο δασμό διασφάλισης και των αντίστοιχων συντελεστών. Σε αυτή τη βάση, με την απόφαση του Υπουργείου Εμπορίου της 26ης Ιανουαρίου 2019, η οποία τέθηκε σε ισχύ την 27η Ιανουαρίου 2019, καταρτίστηκε κατάλογος των εμπορευμάτων για τα οποία ισχύει προσωρινός πρόσθετος δασμός διασφάλισης. Ο εν λόγω κατάλογος τροποποιήθηκε με την απόφαση του Υπουργείου Εμπορίου της 8ης Απριλίου 2019. Ο δασμός αυτός κυμαίνεται μεταξύ 30 % και 200 % της αξίας των εμπορευμάτων. Συνολικά, ο τροποποιημένος κατάλογος περιλαμβάνει περισσότερες από 992 δασμολογικές κλάσεις που καλύπτουν γεωργικά προϊόντα, μεταποιημένα γεωργικά προϊόντα και πολλά καταναλωτικά αγαθά. Η Αλγερία, με τη θέσπιση των μέτρων αυτών, φαίνεται ότι δεν συμμορφώνεται με την υποχρέωσή της να καταργήσει σταδιακά τους τελωνιακούς δασμούς και τις επιβαρύνσεις ισοδυνάμου αποτελέσματος κατά την εισαγωγή στην Αλγερία προϊόντων καταγωγής Ευρωπαϊκής Ένωσης, όπως ορίζεται στο άρθρο 9 της συμφωνίας σύνδεσης. Η Αλγερία φαίνεται επίσης ότι δεν συμμορφώνεται με τις ρυθμίσεις για τα γεωργικά προϊόντα, τα προϊόντα αλιείας και τα μεταποιημένα γεωργικά προϊόντα που προβλέπονται στο άρθρο 14 της συμφωνίας σύνδεσης. Τέλος, η Αλγερία, θεσπίζοντας νέους εισαγωγικούς τελωνειακούς δασμούς ή επιβαρύνσεις ισοδυνάμου αποτελέσματος, δεν φαίνεται να τηρεί το άρθρο 17 της συμφωνίας σύνδεσης. 
            
            
               γ)Στις 27 Δεκεμβρίου 2017 η Αλγερία εξέδωσε τον νόμο υπ’ αριθ. 17-11 περί δημοσιονομικού νόμου για το 2018. Το άρθρο 115 του εν λόγω νόμου αύξησε τους τελωνειακούς δασμούς που εφαρμόζονταν σε 129 δασμολογικές κλάσεις που καλύπτουν, μεταξύ άλλων, εξαρτήματα τηλεπικοινωνιών, μόντεμ, καλώδια και ηλεκτρικές συσκευές. Οι δασμολογικοί συντελεστές για ορισμένα προϊόντα αυξήθηκαν από αρχικό ποσοστό μεταξύ 0 % και 5 % σε ποσοστό 30 % και, για άλλα προϊόντα, από αρχικό ποσοστό 30 % σε ποσοστό 60 %. Το μέτρο αυτό φαίνεται ασυμβίβαστο, μεταξύ άλλων, με το άρθρο 17 της συμφωνίας σύνδεσης, διότι, με τη θέσπιση του μέτρου αυτού, η Αλγερία επιβάλλει νέους τελωνειακούς δασμούς στις εισαγωγές των εν λόγω προϊόντων.
            
            
               δ)Το 2015 η Αλγερία θέσπισε σύστημα χορήγησης αδειών εισαγωγής και εξαγωγής με τον νόμο υπ’ αριθ. 15-15, της 15ης Ιουλίου 2015, περί του γενικού καθεστώτος εισαγωγής και εξαγωγής εμπορευμάτων, και με το εκτελεστικό διάταγμα υπ’ αριθ. 15-306, της 6ης Δεκεμβρίου 2016, για τον καθορισμό των όρων και των διαδικασιών εφαρμογής του καθεστώτος χορήγησης αδειών εισαγωγής και εξαγωγής για τα προϊόντα και τα εμπορεύματα. Το εν λόγω καθεστώς αδειοδότησης αφορά αυτόματη και μη αυτόματη έκδοση αδειών και παρέχει στην κυβέρνηση την εξουσία να απαιτεί την έκδοση αδειών εισαγωγής με εγγραφή στους διοικητικούς καταλόγους του Υπουργείου Εμπορίου. Το μέτρο αυτό φαίνεται ασυμβίβαστο, μεταξύ άλλων, με το άρθρο 17 της συμφωνίας σύνδεσης, δεδομένου ότι παρέχει τη νομική βάση για νέους ποσοτικούς περιορισμούς ή για νέα μέτρα ισοδύναμου αποτελέσματος.
            
         
         
            
               ε)Στις 30 Σεπτεμβρίου 2019 η Επαγγελματική Ένωση Τραπεζών και Χρηματοπιστωτικών Ιδρυμάτων της Αλγερίας (ABEF) δημοσίευσε την εγκύκλιο υπ’ αριθ. 479/DG/2019, η οποία παραπέμπει στην επιστολή υπ’ αριθ. 189/CC/MF/2019 του προϊσταμένου του ιδιαίτερου γραφείου του Υπουργείου Οικονομικών, της 29ης Σεπτεμβρίου 2019, για την επιβολή νέων περιοριστικών μέτρων κατά των εισαγωγών κινητών τηλεφώνων και ηλεκτρικών οικιακών συσκευών· τα εν λόγω μέτρα αποτελούνται από τρία στοιχεία. Πρώτον, για την πληρωμή των εισαγωγών πρέπει να τηρείται περίοδος υποχρεωτικής αναβολής εννέα μηνών. Δεύτερον, οι μεταφορείς υποχρεούνται να χρησιμοποιούν κατά προτεραιότητα τις ημεδαπές δυνατότητες θαλάσσιων μεταφορών, όποτε είναι δυνατή η επιλογή αυτή. Τρίτον, οι εισαγωγές επιτρέπονται μόνο βάσει συμβάσεων που χρησιμοποιούν, στο μέτρο του δυνατού, τη ρήτρα Incoterms FOB. Από την 31η Δεκεμβρίου 2019 η υποχρέωση χρήσης της ρήτρας FOB επεκτάθηκε στις εισαγωγές όλων των προϊόντων. Στις 25 και 26 Δεκεμβρίου 2019 δημοσιεύθηκαν δύο μεταγενέστερες εγκύκλιοι, ήτοι οι εγκύκλιοι υπ’ αριθ. 643/DG/2019 και υπ’ αριθ. 645/DG/2019, οι οποίες παρέχουν συμπληρωματικές πληροφορίες σχετικά με τον τρόπο εφαρμογής της υποχρέωσης χρήσης ημεδαπών επιχειρήσεων θαλάσσιων μεταφορών και της ρήτρας FOB. Τα μέτρα αυτά, ιδίως όσον αφορά τους όρους πληρωμής και τη ρήτρα FOB, φαίνεται ότι είναι ασυμβίβαστα, μεταξύ άλλων, με το άρθρο 17 της συμφωνίας σύνδεσης, καθόσον ενδέχεται να συνιστούν νέους ποσοτικούς περιορισμούς επί των εισαγωγών προϊόντων στην Αλγερία ή μέτρα ισοδύναμου αποτελέσματος. Τα μέτρα αυτά φαίνεται επίσης ότι είναι ασυμβίβαστα με τα άρθρα 30, 32 και 34 της συμφωνίας σύνδεσης, καθώς φαίνεται ότι παραβιάζουν τις δεσμεύσεις της Αλγερίας ως προς τη μεταχείριση των υπηρεσιών και των φορέων παροχής υπηρεσιών της Ευρωπαϊκής Ένωσης. Επιπλέον, όσον αφορά τις θαλάσσιες μεταφορές, φαίνεται ότι η Αλγερία, ιδίως επιβάλλοντας την υποχρέωση χρήσης ημεδαπών επιχειρήσεων θαλάσσιων μεταφορών, δεν τηρεί την αρχή της απρόσκοπτης πρόσβασης στη διεθνή αγορά και στις μεταφορές κατά τις εμπορικές συναλλαγές, ενώ εφαρμόζει μέτρα που φαίνεται να είναι συγκεκαλυμμένοι περιορισμοί ή να εισάγουν διακρίσεις στην ελεύθερη παροχή υπηρεσιών στον τομέα των διεθνών θαλάσσιων μεταφορών. Επιπλέον, η Αλγερία, με την επιβολή περιόδου αναβολής εννέα μηνών για τις πληρωμές, φαίνεται ότι δεν συμμορφώνεται επίσης με το άρθρο 38 της συμφωνίας σύνδεσης.
            
            
               Τα προαναφερθέντα περιοριστικά μέτρα που εφάρμοσε η Αλγερία οδήγησαν σε σημαντική μείωση των εμπορικών συναλλαγών της με την Ευρωπαϊκή Ένωση όσον αφορά τα σχετικά προϊόντα και υπηρεσίες.
            
            
               Μετά την παραπομπή στο Συμβούλιο Σύνδεσης, πραγματοποιήθηκαν διαβουλεύσεις στις 29 Σεπτεμβρίου 2020 και στις 7 Δεκεμβρίου 2020. Κατά τη διάρκεια των εν λόγω διαβουλεύσεων, τα μέρη ξεκίνησαν συζητήσεις σχετικά με σχέδιο απόφασης του Συμβουλίου Σύνδεσης.
            
            
               Κατά την 7η συνεδρίαση της υποεπιτροπής επενδύσεων, εμπορίου και υπηρεσιών, στις 28 Οκτωβρίου 2020, και κατά την άτυπη συνεδρίαση των μελών του Συμβουλίου Σύνδεσης, η Ευρωπαϊκή Ένωση και η Αλγερία επιβεβαίωσαν τον κοινό τους στόχο να επιλύσουν τη διαφορά αυτή με απόφαση του Συμβουλίου Σύνδεσης.
            
            
               Η απόφαση του συμβουλίου σύνδεσης πρέπει να λαμβάνει υπόψη το γεγονός ότι η Αλγερία, σύμφωνα με τη δήλωσή της κατά τη συνεδρίαση της 29ης Σεπτεμβρίου 2020, δεν θέσπισε, βάσει της εσωτερικής της νομοθεσίας, καθεστώς αυτόματης ή μη αυτόματης έκδοσης αδειών για την εισαγωγή ή την εξαγωγή προϊόντων.
            
            
               Επιπλέον, κατά τη συνεδρίαση της 7ης Δεκεμβρίου 2020, η Αλγερία εξέφρασε την πρόθεσή της να καταργήσει τους περιορισμούς στις εισαγωγές αυτοκινήτων από την 1η Ιανουαρίου 2021.
            
            
               Η απόφαση του Συμβουλίου Σύνδεσης πρέπει να περιέχει την κοινή ερμηνεία των δύο μερών όσον αφορά τη συμβατότητα των μέτρων που έλαβε η Αλγερία, και τα οποία αποτελούν το αντικείμενο της διαφοράς, με τις διατάξεις της συμφωνίας σύνδεσης, καθώς και να υποδεικνύει τις ενέργειες στις οποίες πρέπει να προβεί η Αλγερία. Στο πλαίσιο αυτό, είναι αναγκαίο να καθοριστεί η μεταβατική περίοδος που χορηγείται στην Αλγερία, καθώς και οι διαδικασίες που πρέπει να εφαρμόζονται σε περίπτωση μη συμμόρφωσης με την απόφαση.
            
            
               Πρέπει να σημειωθεί ότι η Αλγερία δεν έχει ακόμη υποβάλει τις παρατηρήσεις της επί του σχεδίου απόφασης του Συμβουλίου Σύνδεσης που επισυνάπτεται στην πρόταση απόφασης του Συμβουλίου. Ως εκ τούτου, είναι πιθανό το κείμενο του σχεδίου να υποστεί σημαντικές αλλαγές κατά τις μελλοντικές διαπραγματεύσεις.
            
            
               4.Νομική βάση
            
            
               4.1.Διαδικαστική νομική βάση
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Το Συμβούλιο Σύνδεσης είναι όργανο το οποίο έχει συσταθεί από συμφωνία, εν προκειμένω από τη συμφωνία σύνδεσης.
            
            
               Η πράξη την οποία καλείται να εγκρίνει το Συμβούλιο Σύνδεσης συνιστά πράξη που παράγει έννομα αποτελέσματα. Η προς έκδοση πράξη θα είναι δεσμευτική βάσει του διεθνούς δικαίου, σύμφωνα με το άρθρο 94 δεύτερο εδάφιο και το άρθρο 100 παράγραφος 3 της συμφωνίας σύνδεσης. 
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. 
            
            
               Ο στόχος και το περιεχόμενο της προς έκδοση πράξης αφορούν πρωτίστως την κοινή εμπορική πολιτική.
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 207 παράγραφος 4 πρώτο εδάφιο της ΣΛΕΕ.
            
            
               4.3.Συμπέρασμα
            
         
         
            
               Η νομική βάση της προτεινόμενης απόφασης είναι το άρθρο 207 παράγραφος 4 πρώτο εδάφιο της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               5.ΔΗΜΟΣΙΕΥΣΗ ΤΗΣ ΠΡΟΣ ΕΚΔΟΣΗ ΠΡΑΞΗΣ
            
            
               Δεδομένου ότι η πράξη του Συμβουλίου Σύνδεσης θα εισαγάγει υπέρ της Αλγερίας πρόσθετες μεταβατικές παρεκκλίσεις από τις υποχρεώσεις που καθορίζονται στη συμφωνία σύνδεσης, είναι σκόπιμο να δημοσιευθεί στην Επίσημη Εφημερίδα της Ευρωπαϊκής Ένωσης μόλις εγκριθεί.
            
            
               2021/0117 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στο Συμβούλιο Σύνδεσης που συστάθηκε από την ευρωμεσογειακή συμφωνία σύνδεσης, της 22ας Απριλίου 2002, μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η ευρωμεσογειακή συμφωνία σύνδεσης, της 22ας Απριλίου 2002, μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου (στο εξής: συμφωνία), συνήφθη εξ ονόματος της Ένωσης με την απόφαση 2005/690/ΕΚ του Συμβουλίου
                  1
               , της 18ης Ιουλίου 2005, και τέθηκε σε ισχύ την 1η Σεπτεμβρίου 2005. 
            
            
               (2)Το Συμβούλιο Σύνδεσης συστάθηκε με το άρθρο 92 πρώτο εδάφιο της Συμφωνίας.
            
            
               (3)Σύμφωνα με το άρθρο 100 παράγραφος 2 της συμφωνίας, το Συμβούλιο Σύνδεσης μπορεί να εκδώσει απόφαση για την επίλυση διαφοράς που άγεται ενώπιόν του από κάποιο από τα μέρη.
            
            
               (4)Η Ευρωπαϊκή Ένωση, με τη ρηματική διακοίνωση της 24ης Ιουνίου 2020, παρέπεμψε στο Συμβούλιο Σύνδεσης διαφορά σχετικά με την ερμηνεία και την εφαρμογή της συμφωνίας.
            
            
               (5)Η διαφορά αφορά διάφορα εμπορικά μέτρα που εφαρμόζει η Αλγερία από το 2015, μεταξύ των οποίων η απαγόρευση εισαγωγής αυτοκινήτων, η θέσπιση προσωρινών πρόσθετων δασμών διασφάλισης που εφαρμόζονται σε 992 δασμολογικές κλάσεις, η θέσπιση πρόσθετων τελωνειακών δασμών που εφαρμόζονται σε 129 δασμολογικές κλάσεις, η εισαγωγή συστήματος χορήγησης αδειών εισαγωγής ή εξαγωγής, η θέσπιση περιόδου υποχρεωτικής αναβολής εννέα μηνών για την πληρωμή των εισαγωγών, καθώς και άλλες οδηγίες σχετικά με τις συμβατικές ρήτρες που πρέπει να χρησιμοποιούνται για τις εισαγωγές.
            
            
               (6)Κατά τις διαβουλεύσεις της 29ης Σεπτεμβρίου 2020 και της 7ης Δεκεμβρίου 2020, τα μέρη ξεκίνησαν τις εργασίες με σκοπό την κατάρτιση σχεδίου απόφασης του Συμβουλίου Σύνδεσης για την επίλυση της εν λόγω διαφοράς.
            
            
               (7)Κρίνεται σκόπιμο να καθοριστεί η θέση που πρέπει να ληφθεί εξ ονόματος της Ένωσης στο Συμβούλιο Σύνδεσης, καθόσον η προβλεπόμενη απόφαση είναι δεσμευτική για την Ένωση,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
         
         
            
               Η θέση που πρέπει να ληφθεί, εξ ονόματος της Ένωσης, στο Συμβούλιο Σύνδεσης που συστάθηκε με το άρθρο 92 πρώτο εδάφιο της ευρωμεσογειακής συμφωνίας σύνδεσης, της 22ας Απριλίου 2002, μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου, βασίζεται στο σχέδιο πράξης που επισυνάπτεται στην παρούσα απόφαση.
            
            
               Άρθρο 2
            
            
               Η Ευρωπαϊκή Επιτροπή θα δημοσιεύσει την απόφαση του Συμβουλίου Σύνδεσης στην Επίσημη Εφημερίδα της Ευρωπαϊκής Ένωσης, μόλις αυτή εκδοθεί.
            
            
               Άρθρο 3
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 265 της 10.10.2005, σ. 1.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.5.2021
            COM(2021) 230 final
            ΠΑΡΑΡΤΗΜΑ 
            της
            πρότασης απόφασης του Συμβουλίου
            για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στο Συμβούλιο Σύνδεσης που συστάθηκε από την ευρωμεσογειακή συμφωνία σύνδεσης, της 22ας Απριλίου 2002, μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου
            
               
         
         
            
               ΣΧΕΔΙΟ
            
            
               ΑΠΟΦΑΣΗ αριθ. ... ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΕΕ-ΑΛΓΕΡΙΑΣ
            
            
               της XX …….. 2021
            
            
               για την επίλυση διαφοράς σχετικά με την εφαρμογή και την ερμηνεία της συμφωνίας
            
            
               ΤΟ ΣΥΜΒΟΥΛΙΟ ΣΥΝΔΕΣΗΣ ΕΕ-ΑΛΓΕΡΙΑΣ,
            
            
               Έχοντας υπόψη την ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου (στο εξής: συμφωνία), και ιδίως το άρθρο 100 παράγραφος 2,
            
            
               Έχοντας υπόψη τη ρηματική διακοίνωση (2020) 3283036 της Ευρωπαϊκής Επιτροπής (Γενική Διεύθυνση Εμπορίου), της 24ης Ιουνίου 2020, με την οποία η Ευρωπαϊκή Ένωση παρέπεμψε στο Συμβούλιο Σύνδεσης διαφορά σχετικά με την εφαρμογή και την ερμηνεία της συμφωνίας, σύμφωνα με το άρθρο 100 παράγραφος 1 της συμφωνίας,
            
            
               Εκτιμώντας τα ακόλουθα: 
            
            
               (1)
                     Η συμφωνία τέθηκε σε ισχύ την 1η Σεπτεμβρίου 2005 και τα μέρη οφείλουν να λαμβάνουν όλα τα γενικά ή ειδικά μέτρα που είναι αναγκαία για την εκπλήρωση των υποχρεώσεών τους βάσει της συμφωνίας.
            
            
               (2)
                     Από το 2015 η Αλγερία επιβάλλει εμπορικά μέτρα, ιδίως αυτά που περιγράφονται στις ακόλουθες αιτιολογικές σκέψεις, τα οποία συνιστούν εμπόδια στις διμερείς εμπορικές συναλλαγές μεταξύ των μερών και είναι αντίθετα προς τη συμφωνία.
            
            
               (3)
                     Στις 7 Ιανουαρίου 2018 η Αλγερία εξέδωσε το εκτελεστικό διάταγμα υπ’ αριθ. 18-02, το οποίο προβλέπει την απαγόρευση εισαγωγής ορισμένων προϊόντων. Ο κατάλογος των σχετικών προϊόντων αποτέλεσε αντικείμενο επανειλημμένων τροποποιήσεων, πιο πρόσφατα στις 27 Ιανουαρίου 2019 με το εκτελεστικό διάταγμα υπ’ αριθ. 19-12, και περιλαμβάνει επί του παρόντος τα αυτοκίνητα και τα επιβατικά οχήματα που κατατάσσονται στις δασμολογικές κλάσεις 87.01 έως 87.05.
            
            
               (4)
                     Στις 11 Ιουλίου 2018 η Αλγερία εξέδωσε τον νόμο υπ’ αριθ. 18-13 περί συμπληρωματικού δημοσιονομικού νόμου για το 2018, με τον οποίο θεσπίστηκε πρόσθετος τελωνιακός δασμός, ο λεγόμενος «προσωρινός πρόσθετος δασμός διασφάλισης», ο οποίος τέθηκε σε εφαρμογή με το εκτελεστικό διάταγμα υπ’ αριθ. 18-230, της 25ης Σεπτεμβρίου 2018, για τη θέσπιση λεπτομερών κανόνων για την κατάρτιση και τον καθορισμό του καταλόγου των εμπορευμάτων που υπόκεινται στον προσωρινό πρόσθετο δασμό διασφάλισης και των αντίστοιχων συντελεστών, και με την απόφαση του Υπουργείου Εμπορίου της 26ης Ιανουαρίου 2019, η οποία τέθηκε σε ισχύ την 27η Ιανουαρίου 2019. Ο κατάλογος των εμπορευμάτων επί των οποίων επιβλήθηκε προσωρινός πρόσθετος δασμός διασφάλισης κατ’ αυτόν τον τρόπο τροποποιήθηκε με την απόφαση του Υπουργείου Εμπορίου της 8ης Απριλίου 2019.
            
            
               (5)
                     Ο πρόσθετος δασμός διασφάλισης κυμαίνεται μεταξύ 30 % και 200 % της αξίας των εμπορευμάτων. Επιβάλλεται επί του τροποποιημένου καταλόγου που περιλαμβάνει περισσότερες από 992 δασμολογικές κλάσεις, οι οποίες καλύπτουν κατά κύριο λόγο γεωργικά προϊόντα, μεταποιημένα γεωργικά προϊόντα και πολλά καταναλωτικά αγαθά.
            
            
               (6)
                     Στις 27 Δεκεμβρίου 2017 η Αλγερία εξέδωσε τον νόμο υπ’ αριθ. 17-11 περί δημοσιονομικού νόμου για το 2018. Το άρθρο 115 του εν λόγω νόμου αύξησε τους τελωνειακούς δασμούς που εφαρμόζονταν σε 129 δασμολογικές κλάσεις που καλύπτουν, μεταξύ άλλων, εξαρτήματα τηλεπικοινωνιών, μόντεμ, καλώδια και ηλεκτρικές συσκευές.
            
            
               (7)
                     Οι δασμολογικοί συντελεστές για ορισμένα προϊόντα αυξήθηκαν από αρχικό ποσοστό μεταξύ 0 % και 5 % σε ποσοστό 30 % και, για άλλα προϊόντα, από αρχικό ποσοστό 30 % σε ποσοστό 60 %.
            
            
               (8)
                     Η Αλγερία θέσπισε σύστημα χορήγησης αδειών εισαγωγής και εξαγωγής με τον νόμο υπ’ αριθ. 15-15, της 15ης Ιουλίου 2015, περί του γενικού καθεστώτος εισαγωγής και εξαγωγής εμπορευμάτων, και με το εκτελεστικό διάταγμα υπ’ αριθ. 15-306, της 6ης Δεκεμβρίου 2016, για τον καθορισμό των όρων και των διαδικασιών εφαρμογής του καθεστώτος χορήγησης αδειών εισαγωγής και εξαγωγής για τα προϊόντα και τα εμπορεύματα.
            
            
               (9)
                     Το εν λόγω καθεστώς αδειοδότησης αφορά αυτόματη και μη αυτόματη έκδοση αδειών και παρέχει στην κυβέρνηση την εξουσία να απαιτεί την έκδοση αδειών εισαγωγής με εγγραφή στους διοικητικούς καταλόγους του Υπουργείου Εμπορίου.
            
            
               (10)
                     Στις 30 Σεπτεμβρίου 2019 η Επαγγελματική Ένωση Τραπεζών και Χρηματοπιστωτικών Ιδρυμάτων της Αλγερίας (ABEF) δημοσίευσε την εγκύκλιο υπ’ αριθ. 479/DG/2019, η οποία παραπέμπει στην επιστολή υπ’ αριθ. 189/CC/MF/2019 του προϊσταμένου του ιδιαίτερου γραφείου του Υπουργείου Οικονομικών, της 29ης Σεπτεμβρίου 2019, για την επιβολή νέων περιοριστικών μέτρων κατά των εισαγωγών κινητών τηλεφώνων και ηλεκτρικών οικιακών συσκευών· τα εν λόγω μέτρα αποτελούνται από τα ακόλουθα τρία στοιχεία:
            
            
               α) τη θέσπιση περιόδου υποχρεωτικής αναβολής εννέα μηνών για την πληρωμή των εισαγωγών·
            
         
         
            
               β) την παροχή οδηγίας προς τους οικονομικούς φορείς να χρησιμοποιούν κατά προτεραιότητα τις ημεδαπές δυνατότητες θαλάσσιων μεταφορών, όποτε είναι δυνατή η επιλογή αυτή· και
            
            
               γ) την πρόβλεψη ότι επιτρέπονται μόνον οι εισαγωγές που πραγματοποιούνται στο πλαίσιο συμβάσεων που χρησιμοποιούν, στο μέτρο του δυνατού, τη ρήτρα Incoterms FOB. Η απαίτηση αυτή επεκτάθηκε, από την 31η Δεκεμβρίου 2019, στις εισαγωγές όλων των προϊόντων.
            
            
               (11)
                     Οι εγκύκλιοι υπ’ αριθ. 643/DG/2019 και υπ’ αριθ. 645/DG/2019, που δημοσιεύθηκαν στις 25 και 26 Δεκεμβρίου 2019, παρέχουν περαιτέρω πληροφορίες σχετικά με τον τρόπο εφαρμογής της υποχρέωσης χρήσης ημεδαπών θαλάσσιων μεταφορέων και τη ρήτρα FOB.
            
            
               (12)
                     Η Ευρωπαϊκή Ένωση σημειώνει τις αρνητικές επιπτώσεις των μέτρων που επιβλήθηκαν επί των εμπορικών συναλλαγών.
            
            
               (13)
                     Τον Μάιο του 2018 το Συμβούλιο Σύνδεσης, με κοινή δήλωση, κάλεσε τα μέρη να εξεύρουν λύσεις το συντομότερο δυνατόν.
            
            
               (14)
                     Το 2018 συστάθηκε ομάδα εργασίας υψηλού επιπέδου, η οποία συνεδρίασε τέσσερις φορές. Παρά τις επανειλημμένες παρεμβάσεις υψηλού επιπέδου και τις στοχευμένες πολιτικές προσπάθειες, δεν κατόρθωσε να βρει λύση.
            
            
               (15)
                     Η Ευρωπαϊκή Ένωση θεωρεί ότι τα ανωτέρω μέτρα είναι ασυμβίβαστα με τα δικαιώματα και τις υποχρεώσεις που θεσπίζονται με τη συμφωνία, και ιδίως με τα άρθρα 9, 14, 17, 30, 32, 34 και 38 της συμφωνίας.
            
            
               (16)
                     Στις 24 Ιουνίου 2020 η Ευρωπαϊκή Ένωση παρέπεμψε το θέμα στο Συμβούλιο Σύνδεσης, σύμφωνα με το άρθρο 100 παράγραφος 1 της συμφωνίας, και υπέβαλε κάθε πληροφορία που είναι αναγκαία για την εξέταση της υπό κρίση διαφοράς, με σκοπό την εξεύρεση αμοιβαία αποδεκτής λύσης.
            
            
               (17)
                     Τα μέρη διεξήγαγαν διαβουλεύσεις στις 29 Σεπτεμβρίου 2020 και στις 7 Δεκεμβρίου 2020.
            
            
               (18)
                     Η Αλγερία δήλωσε ότι τα μέτρα της είναι αναγκαία για την προστασία των νεοσύστατων βιομηχανιών στο πλαίσιο της πολιτικής οικονομικής διαφοροποίησης που εφαρμόζει, για τη θέσπιση διασφαλίσεων σε οικονομικούς τομείς που υφίστανται την πίεση των εισαγωγών, για την αποφυγή του αθέμιτου ανταγωνισμού και για την αντιμετώπιση σοβαρών δυσχερειών στο ισοζύγιο πληρωμών.
            
            
               (19)
                     Η Ευρωπαϊκή Ένωση θεωρεί ότι δεν πληρούνται οι ουσιαστικές προϋποθέσεις για την εφαρμογή των παρεκκλίσεων που προβλέπονται στα άρθρα 11 (νεοσύστατες βιομηχανίες), 22 (ντάμπινγκ), 24 (μέτρα διασφάλισης) ή 40 (ισοζύγιο πληρωμών) και ότι η Αλγερία παρέλειψε επίσης να συμμορφωθεί με τους διαδικαστικούς όρους για τη θέσπιση των εν λόγω μέτρων, όπως προηγούμενες διαβουλεύσεις μεταξύ των μερών και, σε ορισμένες περιπτώσεις, έκδοση απόφασης του Συμβουλίου Σύνδεσης.
            
            
               (20)
                     Τα μέρη στηρίζουν την επίλυση της διαφοράς με απόφαση,
            
            
               ΑΠΟΦΑΣΙΖΕΙ:
            
            
               Άρθρο 1
            
            
               1.
                     Τα μέρη συμφωνούν με την ερμηνεία ότι η απαγόρευση που επέβαλε η Αλγερία στις εισαγωγές αυτοκινήτων και ιδιωτικών οχημάτων που κατατάσσονται στις δασμολογικές κλάσεις 87.01 έως 87.05 συνιστά νέο ποσοτικό περιορισμό στις εισαγωγές εμπορευμάτων ή μέτρο ισοδυνάμου αποτελέσματος ασυμβίβαστο με το άρθρο 17 της συμφωνίας. Το άρθρο 11 της συμφωνίας, το οποίο επιτρέπει στα μέρη να χορηγούν παρεκκλίσεις υπέρ των νεοσύστατων βιομηχανιών, δεν εφαρμόζεται στις υποχρεώσεις που θεσπίζονται στο άρθρο 17 της συμφωνίας.
            
            
               2.
                     Η Αλγερία αναλαμβάνει την υποχρέωση να καταργήσει τον περιορισμό αυτόν το αργότερο έως τις [...].
            
            
               Άρθρο 2
            
            
               1.
                     Τα μέρη συμφωνούν με την ερμηνεία ότι η επιβολή προσωρινών πρόσθετων δασμών διασφάλισης από την Αλγερία είναι ασυμβίβαστη με την υποχρέωση προοδευτικής κατάργησης των τελωνειακών δασμών και των επιβαρύνσεων ισοδυνάμου αποτελέσματος κατά την εισαγωγή στην Αλγερία βιομηχανικών προϊόντων καταγωγής Ευρωπαϊκής Ένωσης, σύμφωνα με το άρθρο 9 της συμφωνίας σύνδεσης, καθώς και με το καθεστώς που εφαρμόζεται στα γεωργικά προϊόντα, στα προϊόντα αλιείας και στα μεταποιημένα γεωργικά προϊόντα, το οποίο προβλέπεται στο άρθρο 14 της συμφωνίας. Επιπλέον, οι προσωρινοί πρόσθετοι δασμοί διασφάλισης συνιστούν νέους εισαγωγικούς τελωνιακούς δασμούς ή επιβαρύνσεις ισοδυνάμου αποτελέσματος, που καλύπτονται από την απαγόρευση του άρθρου 17 της συμφωνίας. 
            
            
               2.
                     Δεν πληρούνται οι προϋποθέσεις για την εφαρμογή των μέτρων διασφάλισης που προβλέπονται στο άρθρο 24 της συμφωνίας ή των μέτρων που είναι αναγκαία για την αντιμετώπιση σοβαρών δυσχερειών στο ισοζύγιο πληρωμών.
            
            
               3.
                     Η Αλγερία αναλαμβάνει την υποχρέωση να μειώσει το ποσοστό των προσωρινών πρόσθετων δασμών στο 50 % του νόμιμου συντελεστή το αργότερο έως τις [...] και να καταργήσει τους εν λόγω δασμούς έως τις [...] για τα προϊόντα καταγωγής Ευρωπαϊκής Ένωσης.
            
         
         
            
               Άρθρο 3
            
            
               1.
                     Τα μέρη συμφωνούν με την ερμηνεία ότι η αύξηση των τελωνιακών δασμών που εφαρμόζεται σε 129 δασμολογικές κλάσεις για εξαρτήματα τηλεπικοινωνιών, μόντεμ, καλώδια και ηλεκτρικές συσκευές —αύξηση του δασμού, για ορισμένα προϊόντα, από έναν αρχικό συντελεστή μεταξύ 0 % και 5 % σε συντελεστή 30 % και, για άλλα προϊόντα, από έναν αρχικό συντελεστή 30 % σε συντελεστή 60 %— δεν συμβιβάζεται με τη μείωση των τελωνειακών δασμών που προβλέπεται στο άρθρο 9 της συμφωνίας και την απαγόρευση αύξησής τους που προβλέπεται στο άρθρο 17 της συμφωνίας. 
            
            
               2.
                     Δεν πληρούνται οι προϋποθέσεις παρέκκλισης υπέρ των νεοσύστατων βιομηχανιών, όπως προβλέπεται στο άρθρο 11 της συμφωνίας, για την εφαρμογή των μέτρων διασφάλισης που προβλέπονται στο άρθρο 24 της συμφωνίας ή των μέτρων που είναι αναγκαία για την αντιμετώπιση σοβαρών δυσχερειών στο ισοζύγιο πληρωμών.
            
            
               3.
                     Η Αλγερία αναλαμβάνει την υποχρέωση να καταργήσει την αύξηση των τελωνειακών δασμών το αργότερο στις [...] για τα προϊόντα καταγωγής Ευρωπαϊκής Ένωσης.
            
            
               Άρθρο 4
            
            
               Τα μέρη αναλαμβάνουν την υποχρέωση, σύμφωνα με το άρθρο 17 της συμφωνίας, να μην υποβάλλουν τις εισαγωγές ή εξαγωγές προϊόντων καταγωγής των μερών σε καθεστώς αυτόματης ή μη αυτόματης έκδοσης αδειών, εκτός εάν πρόκειται για παρέκκλιση που προβλέπεται στη συμφωνία σύνδεσης.
            
            
               Άρθρο 5
            
            
               1.
                     Τα μέρη αναγνωρίζουν ότι οι συστάσεις που δεν είναι νομικά δεσμευτικές ενδέχεται εντούτοις να αποτελούν εμπόδιο στις εμπορικές συναλλαγές ασυμβίβαστο με τις υποχρεώσεις που θεσπίζονται στη συμφωνία. Τα μέρη συμφωνούν με την ερμηνεία ότι δεν συμβιβάζονται με το άρθρο 17 της συμφωνίας, ούτε με τα άρθρα 30, 32 και 34 αυτής, η θέσπιση υποχρεωτικής αναβολής εννέα μηνών για την πληρωμή των εισαγωγών, η οδηγία προς τους οικονομικούς φορείς να χρησιμοποιούν κατά προτεραιότητα, όποτε είναι δυνατή η επιλογή αυτή, τις ημεδαπές δυνατότητες θαλάσσιων μεταφορών και η πρόβλεψη ότι επιτρέπονται μόνον οι εισαγωγές που πραγματοποιούνται στο πλαίσιο συμβάσεων που χρησιμοποιούν, στο μέτρο του δυνατού, τη ρήτρα Incoterms FOB. 
            
            
               2.
                     Δεν πληρούνται οι προϋποθέσεις που προβλέπονται στο άρθρο 40 της συμφωνίας για την εφαρμογή των μέτρων που είναι αναγκαία για την αντιμετώπιση σοβαρών δυσχερειών στο ισοζύγιο πληρωμών.
            
            
               3.
                     Η Αλγερία αναλαμβάνει την υποχρέωση να καταργήσει τις οδηγίες και τις συστάσεις που προβλέπονται στην παράγραφο 1 το αργότερο έως τις [...].
            
            
               Άρθρο 6
            
            
               1.
                     Η Αλγερία κοινοποιεί στη Γενική Διεύθυνση Εμπορίου της Ευρωπαϊκής Επιτροπής τα μέτρα που έλαβε για να συμμορφωθεί με τις υποχρεώσεις της συμφωνίας σύνδεσης τα οποία προβλέπονται στο άρθρο 1 παράγραφος 2, στο άρθρο 2 παράγραφος 3, στο άρθρο 3 παράγραφος 3 και στο άρθρο 5 παράγραφος 3. Η Αλγερία αποστέλλει αντίγραφο της κοινοποίησης στο Συμβούλιο Σύνδεσης και στην υποεπιτροπή βιομηχανίας, εμπορίου και επενδύσεων.
            
            
               2.
                     Κατόπιν γραπτού αιτήματος της Ευρωπαϊκής Ένωσης, η Αλγερία παρέχει συμπληρωματικές πληροφορίες σχετικά με τα μέτρα που έχει λάβει για να συμμορφωθεί με τις υποχρεώσεις που θεσπίζονται στη συμφωνία.
            
            
               Άρθρο 7
            
            
               Εάν η Αλγερία δεν κοινοποιήσει μέτρο για την εφαρμογή της παρούσας απόφασης το αργότερο 15 ημέρες μετά τη λήξη της προθεσμίας που τάσσεται στην εφαρμοστέα διάταξη ή εάν η Ευρωπαϊκή Ένωση κρίνει ότι τα κοινοποιηθέντα μέτρα είναι ανεπαρκή, η Ευρωπαϊκή Ένωση εξουσιοδοτείται να αναστείλει τις παραχωρήσεις ή οποιαδήποτε άλλη υποχρέωση της συμφωνίας, σύμφωνα με το άρθρο 104 παράγραφος 2 της συμφωνίας, δεδομένου ότι το Συμβούλιο Σύνδεσης έχει λάβει όλες τις σχετικές πληροφορίες που απαιτούνται για την εμπεριστατωμένη εξέταση της κατάστασης ενόψει της εξεύρεσης λύσης αποδεκτής από τα μέρη.
            
            
               Άρθρο 8
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
               (Τόπος) …, (ημερομηνία) … 
            
            
               Για το Συμβούλιο Σύνδεσης
            
            
               Ο Πρόεδρος
            
         
         
            
               ……